Rīgā

# 2021.gada 1.septembrī Nr. NKMP/2021/14.1-07/4492

# NORĀDĪJUMI

# *par valsts nozīmes arhitektūras pieminekļa*

# *“Teātris”*

# (valsts aizsardzības Nr. 6513)

# izmantošanu un saglabāšanu

# adrese: Aspazijas bulvāris 3, Rīga

#  (kadastra apzīmējums 0100 005 0056 001)

**1. Norādījumu adresāts:** VSIA “Latvijas Nacionālā Opera un Balets” (reģistrācijas Nr.40103208907), Aspazijas bulvāris 3, Rīga, LV-1050, Latvija.

**2. Kultūras pieminekļa atrašanās vieta:** Aspazijas bulvāris 3, Rīga (kadastra apzīmējums 0100 005 0056 001).

**3. Kultūras pieminekļa statuss un īpašnieks vai valdītājs:**

3.1. Ēka Aspazijas bulvārī 3, Rīgā ir valsts nozīmes arhitektūras piemineklis “Teātris” (valsts aizsardzības Nr. 6513; turpmāk – Arhitektūras piemineklis). Arhitektūras piemineklis šobrīd spēkā esošajā Valsts aizsargājamo kultūras pieminekļu sarakstā iekļauts ar Kultūras ministrijas 29.10.1998. rīkojumu Nr., publicēts laikrakstā "Latvijas Vēstnesis" 18.12.1998.

 3.2.Saskaņā ar Rīgas pilsētas Vidzemes priekšpilsētas tiesas Rīgas pilsētas zemesgrāmatas nodalījuma Nr. 13415 II daļas 1.iedaļas 5.2.punkta ierakstu, īpašuma tiesības uz nekustamo īpašumu ir nostiprinātas Latvijas valstij - Kultūras ministrijas(reģistrācijas kods 90000042963) personā.

3.3. Latvijas Nacionālās operas un baleta ēka pēc arhitekta L.Bonšteta projekta celta kā pilsētas pirmā teātra nams-Vācu teātris. Tas celts kanāla malā seno zemes nocietinājumu vietā. Ēkas celtniecība ilga no 1860. līdz 1863.gadam. Būvdarbi veikti arhitektu H.Štēla un F.Hesa vadībā. Fasādes veidotas stingri klasiskās formās. Cinka lējuma pilnskulptūras virs monumentālā seškolonnu joniskā portika un galvenās dzegas izgatavotas Vācijā. Ornamentālie ciļņi, vāzes un citas arhitektoniskās detaļas ir betona lējumi. 19.gs.septiņdesmitajos gados aiz skatuves piebūvēta dekorāciju noliktava (R.Šmēlings). 1882.gadā gāzes apgaismošanas iekārtas bojājuma dēļ teātris pilnībā izdega. Ēku atjaunojot, saglabāts tās ārējais veidols, bet kanālmalas pusē uzcelta mašīnu telpa ar elektrostaciju un skursteni. Tika paaugstināta skatītāju zāle un izveidota pilnīgi jauna iekštelpu apdare. Zāles skulpturālos rotājumus veidojis A.Folcs. kopš 1919.gada ēkā darbojas Latvijas Nacionālā opera. Atsevišķi remontdarbi un pārbūves ēkā bijušas 1922.un 1938.gadā.1993.gadā uzsākta operas nama paplašināšana. Modernizējot ēku un tās aprīkojumu, uzcelts jauns virsskatuves apjoms. 1995.gadā pabeigta vecās ēkas rekonstrukcija, 2001.gadā pabeigts piebūvju komplekss, savukārt 2017.gadā veikti īslaicīgas lietošanas būves – pacēlāja ar nojumi būvniecības darbi.

Arhitektūras pieminekļa sastāvā ietilpst valsts nozīmes mākslas piemineklis “Interjera dekoratīvā apdare (2 telpās)” (valsts aizsardzības nr.7041).

**4. Kultūras pieminekļa apsekošana:**

4.1. Arhitektūras pieminekļa aktuāla apsekošana ar fotofiksāciju veikta 01.19.2021., par apsekošanu sastādīts Apsekošanas akts Nr. AA-1528/2021.

**5. Norādījumu izsniegšanas pamatojums:**

5.1. Ņemot vērā Arhitektūras pieminekļa statusu Latvijas kultūras mantojuma aizsardzība sistēmā, tā izmantošanu un saglābšanu nosaka likums “Par kultūras pieminekļu aizsardzību” (turpmāk – Likums) un 26.08.2003. Ministru kabineta Nr.474 “Noteikumi par kultūras pieminekļu uzskaiti, aizsardzību, izmantošanu, restaurāciju un vidi degradējoša objekta statusa piešķiršanu” (turpmāk – Noteikumi Nr.474).

5.2. Saskaņā ar Likuma 1.pantu Latvijas Republikā kultūras pieminekļi ir kultūrvēsturiskā mantojuma daļa ar vēsturisku, zinātnisku, māksliniecisku vai citādu kultūras vērtību, kuru saglabāšana nākamajām paaudzēm atbilst Latvijas valsts un tautas, kā arī starptautiskajām interesēm. Likuma 11.pants noteic īpašnieku pienākumu nodrošināt to īpašumā esošo kultūras pieminekļu saglabāšanu, ievērot normatīvajos aktos noteiktās kultūras pieminekļu aizsardzības prasības, kā arī Nacionālā kultūras mantojuma pārvaldes (turpmāk – Pārvalde) izsniegtus norādījumus – individuāli katra kultūras pieminekļa tipoloģijai, saglabātības stāvoklim u.c. apstākļiem izstrādātas specifiskas prasības. Saskaņā ar Ministru kabineta noteikumu Nr.474 45.punktu, kultūras pieminekļa īpašniekam izsniegtajos norādījumos tiek noteikts kultūras pieminekļa, tā teritorijas un aizsardzības zonas uzturēšanas režīms un saimnieciskās darbības ierobežojumi, lai novērstu saglabājamo un aizsargājamo kultūrvēsturisko vērtību iznīcināšanu vai bojāšanu.

5.3. Piemēroto normatīvo aktu uzskaitījums: likuma „Par kultūras pieminekļu aizsardzību” 1.,3.pants,5.panta otrā daļa,8.pants, 11.pants, 14.panta otrā daļa, 19., 20.pants, 21.panta otrā daļa, 2.panta pirmā daļa, 26.panta otrās daļas 1.punkts, Ministru kabineta 2003.gada 26.augusta noteikumu Nr. 474 „Noteikumi par kultūras pieminekļu uzskaiti, aizsardzību, izmantošanu, restaurāciju un vidi degradējoša objekta statusa piešķiršanu” 4.5., 10., 21., 22., 42., 43., 44., 45., 47., 51.1. un 52.punkts, Ministru kabineta 2011.gada 5.jūlija noteikumi Nr. 534 „Noteikumi par valsts nozīmes kultūras pieminekļu pirmpirkuma tiesību izmantošanas kārtību un termiņiem”.

5.4. Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma 30.panta pirmās daļas 1.punkts un 2019.gada 2.jūlija Ministru kabineta noteikumi Nr. 281 “Noteikumi par neparasta darījuma pazīmju sarakstu un kārtību, kādā sniedzami ziņojumi par neparastiem vai aizdomīgiem darījumiem”.

**6. Prasības, pienākumi un ierobežojumi:**

6.1 Arhitektūras pieminekļa saglabājamās vērtības: ēkas apjoma telpiskais risinājums pilsētvidē, fasāžu arhitektoniski dekoratīvais risinājums un apdare, vēsturiskās būvkonstrukcijas un būvgaldniecības izstrādājumi (kā oriģinālā interjera iekārta), plānojums un interjera dekoratīvā apdare.

6.2. Arhitektūras piemineklis jāuztur sakoptā stāvoklī un tā uzturēšanas, kopšanas un remonta darbi jāveic savlaicīgi.

6.3. Arhitektūras piemineklis jānodrošina pret bojāšanos (stāvokļa pasliktināšanos), ko izraisa ārēji apstākļi, piemēram, mitrums, sals u.c. klimatiskā iedarbība.

6.4. Arhitektūras piemineklī un tā tuvumā nav pieļaujams izvietot eksplozīvas, ugunsnedrošas, ķīmiski aktīvas vai citas vielas, kas var apdraudēt Arhitektūras pieminekli, kā arī iekārtas, kas izraisa vibrāciju, un vidi degradējošas materiālu krautuves. Arhitektūras piemineklī nodrošināma ugunsdrošība.

6.5. Arhitektūras piemineklī nav pieļaujama tāda saimnieciskā darbība, kas var apdraudēt tā saglabāšanu. Nosakot Arhitektūras pieminekļa izmantošanas veidu, jāņem vērā Arhitektūras pieminekļa funkcijas atbilstība sākotnējai, kā arī Arhitektūras pieminekļa saglabājamās vērtības (skatīt 6.1. punktu).

6.6. Pirms konservācijas, restaurācijas, remonta, rekonstrukcijas vai citu darbu projekta izstrādes jāveic Arhitektūras pieminekļa arhitektoniski mākslinieciskā inventarizācija vai izpēte. Ja izpēti paredzēts veikt ar metodēm, kas var pārveidot Arhitektūras pieminekli (piemēram, zondāžas), izpētes darbiem jāsaņem rakstiska Pārvaldes atļauja normatīvajos aktos noteiktajā kārtībā.

6.7. Pirms konservācijas, restaurācijas, remonta, rekonstrukcijas vai pārbūves darbu uzsākšanas īpašnieka pienākums ir saņemt rakstisku Pārvaldes atļauju normatīvajos aktos noteiktajā kārtībā. Kultūras pieminekļa arhitektoniski mākslinieciskā izpēte vai inventarizācija nav nepieciešama, ja tā konkrētajā zonā ir veikta un ir atzīstama par aktuālu.

6.8. Arhitektūras pieminekļa kopšanai, uzturēšanai un citai saimnieciskai darbībai, kas tiek veikta, izmantojot oriģinālam atbilstošus materiālus un tehnoloģiju, Arhitektūras pieminekli nepārveido un nesamazina tā kultūrvēsturisko vērtību, nav nepieciešama īpaša Pārvaldes atļauja. 10 dienas pirms šādu darbu uzsākšanas par tiem rakstiski jāinformē Pārvalde.

6.9. Īpašnieka pienākums ir rakstiski informēt Pārvaldi par nodomu atsavināt Arhitektūras pieminekli (vai tā daļu). Atsavināšana var notikt, ja Pārvaldes Rīgas reģionālās nodaļas inspektors ir apsekojis Arhitektūras pieminekli un nākamais tā īpašnieks ir iepazīstināts ar Norādījumiem par Arhitektūras pieminekļa izmantošanu un saglabāšanu.

6.10. Nav pieļaujama Arhitektūras pieminekļa atsevišķu daļu atsavināšana, kā arī zemes sadalīšana, ja tādējādi tiek apdraudēta Arhitektūras pieminekļa saglabāšana, par ko Pārvalde sniedz rakstisku atzinumu.

6.11. Īpašnieka pienākums ir nekavējoties informēt Pārvaldi pār bojājumiem, kas radušies Arhitektūras piemineklim, kā arī nodrošināt Pārvaldes amatpersonām (darbiniekiem) pieeju Arhitektūras piemineklim tā apsekošanai un saglabātības stāvokļa pārbaudīšanai, iepriekš savstarpēji saskaņotā laikā

6.12. Ja veicot darījumu ar Arhitektūras pieminekli, tiek konstatētas neparasta vai aizdomīga darījuma pazīmes, Arhitektūras pieminekļa īpašniekam ir pienākums ne vēlāk kā nākamajā dienā par to ziņot Finanšu izlūkošanas dienestam.

6.13. Arhitektūras pieminekli prioritāri izmanto kultūras mērķiem. Arhitektūras piemineklī pieļaujami no kultūras funkciju veikšanas izrietoši pārveidojumi, ja tie negatīvi neietekmē arhitektūras pieminekļa autentiskumu un oriģinālās substances saglabāšanu.

6.14. Arhitektūras piemineklī nodrošināma vienota vides un ēku kopšana un uzturēšana, pēc iespējas jāatjauno vēsturiskā stādījumu sistēma, vides iekārtojuma elementi. Pieļaujama vidē iederīgu jaunu ar tūrismu un atpūtu saistītu vides elementu uzstādīšana.

Šis lēmums stājas spēkā ar tā paziņošanu adresātam un viena mēneša laikā to var apstrīdēt ar iesniegumu Nacionālās kultūras mantojuma pārvaldes vadītājam (Mazā Pils iela 17/19, Rīga, LV-1050).

*Papildus informācijas nepieciešamības gadījumā, lūdzam sazināties ar Pārvaldes Rīgas reģionālo nodaļu (tālr. 67213757 vai 66164796, e-pasts: riga@mantojums.lv).*

*Šajos norādījumos minēto likumu un Ministru kabineta noteikumu teksts pieejams interneta vietnē* [*www.likumi.lv*](http://www.likumi.lv) *.*

Rīgas reģionālās nodaļas vadītāja (paraksts\*) Ināra Bula

\*Dokuments ir parakstīts ar drošu elektronisko parakstu

Inguna Podžuka 66164796

Inguna.podzuka@mantojums.lv